16.7.2005 EL Επίσημη Εφημερίδα της Ευρωπαϊκής Ένωσης L 185/35 ΑΠΌΦΑΣΗ 2005/511/ΔΕΥ ΤΟΥ ΣΥΜΒΟΥΛΊΟΥ της 12ης Ιουλίου 2005 σχετικά με την προστασία του ευρώ από την παραχάραξη και κιβδηλεία μέσω του ορισμού της Ευρωπόλ ως κεντρικής υπηρεσίας για την καταπολέμηση της παραχάραξης και κιβδηλείας του ευρώ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1 στοιχείο γ) και το άρθρο 34 παράγραφος 2 στοιχείο γ), την πρωτοβουλία της Ομοσπονδιακής Δημοκρατίας της Γερμανίας, του Βασιλείου της Ισπανίας, της Γαλλικής Δημοκρατίας, της Ιταλικής Δημοκρατίας και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, τη γνώμη του Ευρωπαϊκού Κοινοβουλίου, Εκτιμώντας τα ακόλουθα: Το ευρώ, ως το νόμιμο νόμισμα 12 κρατών μελών, κατέστη προοδευτικά ένα παγκόσμιο νόμισμα και κατά συνέπεια πρώτης προτεραιότητας στόχος των διεθνών οργανώσεων παραχάραξης στην Ευρωπαϊκή Ένωση και σε τρίτες χώρες. Θα πρέπει να αποτραπεί η περαιτέρω αύξηση των παραχαραγμένων ευρώ, η οποία θα αποτελούσε κίνδυνο για την ελεύθερη κυκλοφορία των χαρτονομισμάτων και κερμάτων ευρώ. Η συνεργασία μεταξύ κρατών μελών και μεταξύ κρατών μελών και της Ευρωπόλ πρέπει να ενταθεί για να ενισχυθεί το σύστημα προστασίας του ευρώ εκτός της Ευρωπαϊκής Ένωσης. Η διεθνής σύμβαση για την πρόληψη της παραχάραξης και της κιβδηλείας, που συμφωνήθηκε την 20ή Απριλίου 1929 στη Γενεύη (εφεξής η "σύμβαση της Γενεύης") θα πρέπει να εφαρμόζεται αποτελεσματικότερα υπό τις συνθήκες της ενοποίησης της Ευρώπης. Οι τρίτες χώρες χρειάζονται μια κεντρική επαφή για πληροφορίες σχετικές με τα παραχαραγμένα ευρώ, όλες δε οι πληροφορίες οι σχετικές με τα παραχαραγμένα ευρώ θα πρέπει να συγκεντρώνονται στην Ευρωπόλ προκειμένου να αναλύονται. Δεδομένης της απόφασης-πλαισίου 2000/383/ΔΕΥ του Συμβουλίου, της 29 Μαΐου 2000, για ενίσχυση της προστασίας από την παραχάραξη ενόψει της εισαγωγής του ευρώ με την επιβολή ποινών και άλλων κυρώσεων , το Συμβούλιο κρίνει ενδεδειγμένο να καταστούν όλα τα κράτη μέλη συμβαλλόμενα μέρη της σύμβασης της Γενεύης και να ιδρύσουν κεντρικά γραφεία κατά την έννοια του άρθρου 12 της σύμβασης. Το Συμβούλιο θεωρεί σκόπιμο να ορίσει την Ευρωπόλ ως κεντρική υπηρεσία για την καταπολέμηση της παραχάραξης και κιβδηλείας του ευρώ κατά την έννοια του άρθρου 12 της σύμβασης της Γενεύης, ΑΠΟΦΑΣΙΣΕ ΤΑ ΕΞΗΣ: Άρθρο 1 1. Για τα κράτη μέλη που είναι συμβαλλόμενα μέρη της σύμβασης της Γενεύης, η Ευρωπόλ, σύμφωνα με τη συνημμένη δήλωση στο παράρτημα ("δήλωση"), ενεργεί ως κεντρική υπηρεσία για την καταπολέμηση της παραχάραξης και κιβδηλείας του ευρώ, κατά την έννοια της πρώτης περιόδου του άρθρου 12 της σύμβασης της Γενεύης. Για την παραχάραξη και κιβδηλεία όλων των λοιπών νομισμάτων και για τις λειτουργίες κεντρικού γραφείου που δεν ανατίθενται στην Ευρωπόλ σύμφωνα με τη Δήλωση, εξακολουθούν να ισχύουν οι υφιστάμενες αρμοδιότητες των εθνικών κεντρικών γραφείων. 2. Οι κυβερνήσεις των κρατών μελών που είναι συμβαλλόμενα μέρη της σύμβασης της Γενεύης θα προβούν στη δήλωση και θα αναθέσουν στον αντιπρόσωπο της Ομοσπονδιακής Δημοκρατίας της Γερμανίας τη διαβίβαση των δηλώσεων στον Γενικό Γραμματέα των Ηνωμένων Εθνών. Άρθρο 2 Η παρούσα απόφαση παράγει αποτελέσματα την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 12 Ιουλίου 2005. Για το Συμβούλιο Ο Πρόεδρος G. BROWN